钦定古今图书集成/明伦汇编/氏族典/第370卷 > 《郑樵通志》 > 以乡为氏
## 钦定古今图书集成/明伦汇编/氏族典/第370卷 > 《郑樵通志》 > 以乡为氏

阎氏，姬姓。武王封太伯曾孙仲奕于阎乡，因以为氏。
又云：“昭王少子，生而有文在其手曰阎，康王封于阎
城。”又云：“唐叔虞之后，晋成公子懿，食采于阎，晋灭之，
子孙散处河、洛。”然太伯无后，武王克商，求仲雍之孙
叔达之子周章，封于吴，为太伯后。周章之弟曰虞仲，
封于虞，为仲雍后，未闻仲奕者也。有文在手之言，多
为迂诞。晋有阎没，齐有阎职，又有云中族，后周赐姓
大野氏，隋复旧，望出乐安。